Kohtuasi C-275/06

Productores de Música de España (Promusicae)

versus

Telefónica de España SAU

(eelotsusetaotlus, mille on esitanud Juzgado de lo Mercantil no 5 de Madrid)

„Infoühiskond — Teenuste pakkuja kohustused — Teatavate sidevõrgu liiklusandmete säilitamine ja avaldamine — Avaldamiskohustus — Piirid — Elektroonilise side konfidentsiaalsuse kaitse — Kooskõla autoriõiguse ja sellega kaasnevate õiguste kaitsega — Õigus intellektuaalomandi tõhusale kaitsele”

Kohtujurist J. Kokott'i ettepanek, esitatud 18. juulil 2007 I - 274

Euroopa Kohtu otsus (suurkoda), 29. jaanuar 2008 I - 309

Kohtuotsuse kokkuvõte

Õigusaktide ühtlustamine – Autoriõiguse ja sellega kaasnevate õiguste teatavate aspektide ühtlustamine infoühiskonnas – Direktiiv 2001/29 – Elektrooniline kaubandus – Direktiiv 2000/31 – Isikuandmete töötlemine ja eraelu puutumatuse kaitse elektroonilise side sektoris – Direktiiv 2002/58 – Intellektuaalomandi õiguste jõustamine – Direktiiv 2004/48 – Intellektuaalomandi õiguste kaubandusaspektide leping (TRIPS-leping)

(TRIPS-leping, artiklid 41, 42 ja 47; Euroopa Parlamendi ja nõukogu direktiivid 2000/31, 2001/29, 2002/58 ja 2004/48)

Direktiivist 2000/31 infoühiskonna teenuste teatavate õiguslike aspektide, eriti elektroonilise kaubanduse kohta siseturul (direktiiv elektroonilise kaubanduse kohta), direktiivist 2001/29 autoriõiguse ja sellega kaasnevate õiguste teatavate aspektide ühtlustamise kohta infoühiskonnas, direktiivist 2004/48 intellektuaalomandi õiguste jõustamise kohta ja direktiivist 2002/58, milles käsitletakse isikuandmete töötlemist ja eraelu puutumatuse kaitset elektroonilise side sektoris (eraelu puutumatust ja elektroonilist sidet käsitlev direktiiv), tulenevalt ei pea liikmesriigid kehtestama kohustust edastada autoriõiguse tõhusa kaitse tagamiseks isikuandmeid tsiviilmenetluse raames olukorras, kus helisalvestiste ja audiovisuaalsete salvestiste produtsente ja väljaandjaid ühendav mittetulundusühing on esitanud taotluse, et Interneti-ühenduse teenuste pakkujat kohustataks avaldama teatavate abonentliinide valdajate nimed ja aadressid, et tal oleks võimalik autoriõiguste tõttu algatada tsiviilmenetlus.

Kuigi intellektuaalomandi õiguste kaubandusaspektide lepingu (TRIPS-leping) artiklid 41, 42 ja 47, millega kooskõlas tuleb niivõrd, kui võimalik, tõlgendada ühenduse õigust, nõuavad intellektuaalomandi tõhusat kaitset ja selle kaitse tagamiseks õiguskaitsevahendite sätestamist, ei pea nende alusel siiski tõlgendama eespool mainitud direktiive nii, nagu kohustaksid need liikmesriike sätestama kohustuse edastada isikuandmeid tsiviilmenetluse raames.

Ühenduse õiguse kohaselt peavad liikmesriigid siiski nende direktiivide ülevõtmisel jälgima, et nad tugineksid asjaomaste direktiivide sellisele tõlgendusele, mis võimaldab tagada tasakaalu erinevate ühenduse õiguskorras kaitstud põhiõiguste vahel. Järgmiseks, liikmesriikide ametiasutused ja kohtud ei pea nende direktiivide ülevõtmismeetmete rakendamisel mitte ainult tõlgendama oma siseriiklikku õigust kooskõlas asjaomaste direktiividega, vaid nad peavad ka jälgima, et nad ei tugineks asjaomaste direktiivide sellisele tõlgendusele, mis on vastuolus viidatud põhiõigustega või muude ühenduse õiguse üldpõhimõtetega, näiteks proportsionaalsuse põhimõttega.

(vt punktid 60, 70 ja resolutiivosa)